《山村晚宿》
清代·许亦崧

独鸟没遥云，日落山气静。牛羊自识村，曲屈下前岭。

天高河汉明，露重衣裳冷。入门松影繁，当户槐根瘿。

竹榻展敝衾，石华汲新井。朅来困饥疲，息偃快俄倾。

破窗漏疏光，缺月林梢耿。一饱便酣眠，百念息纷竞。

众仆烂漫睡，鼾声逼镫影。朝曦射牖红，鸟语唤不醒。

作者简介：许亦崧，字高甫，宛平人。道光丁未进士，历官沁州知州。有《壮学堂诗稿》。